বিপদঘন্টি বেজেছে আগেই। বসিরহাট, গাইঘাটা, দেগঙ্গার আটটি স্কুলে সমীক্ষা চালিয়ে প্রায় সবক’টি ক্ষেত্রে স্কুলের টিউবওয়েলে মিলেছে সহনশীল সীমার অনেক বেশি পরিমাণে আর্সেনিক। যাদবপুর বিশ্ববিদ্যালয়ের স্কুল অফ এনভায়রনমেন্টাল স্টাডিজের সমীক্ষায় দেখা যাচ্ছে, মেরুদণ্ডী শিশু শিক্ষা কেন্দ্রটির দু’টি টিউবওয়েলের একটিতে তার পরিমাণ প্রতি লিটারে ৬০০ মাইক্রোগ্রাম আর অন্যটিতে ২৭৫ মাইক্রোগ্রাম। সংগ্রামপুর বিকেএসি ইনস্টিটিউশনের নিজস্ব টিউবওয়েলটিতেও মাত্রা প্রতি লিটারে ৭০০ মাইক্রোগ্রাম। যেখানে বিশ্ব স্বাস্থ্য সংস্থার নির্ধারিত মান অনুযায়ী পানীয় জলের ক্ষেত্রে আর্সেনিকের সহনশীল মাত্রা প্রতি লিটারে ১০ মাইক্রোগ্রাম!